- సెన్సెక్స్‌ 303 పాయింట్ల ర్యాలీ
- బ్యాంకింగ్‌ షేర్ల హవా
ముంబయి : ప్రస్తుత ఆర్ధిక సంవత్సరం (2015-16) తొలి రోజు దేశీయ స్టాక్‌ మార్కెట్లు ర్యాలీ కొనసాగించాయి. రిజర్వు బ్యాంకు ఆఫ్‌ ఇండియా వచ్చే వారంలో నిర్వహించనున్న ద్రవ్య విధాన సమీక్షలో భాగంగా వడ్డీ రేట్లలో మార్పులు చేయకపోవచ్చన్న అంచనాల్లో బ్యాంకింగ్‌, విత్త షేర్లు రాణించడంతో మార్కెట్లకు మద్దతు లభించింది. ఈ నేపధ్యంలోనే బిఎస్‌ఇ సెన్సెక్స్‌ 302.65 పాయింట్లు లేదా 1.08 శాతం పెరిగి 28,260.14కు చేరింది. నేషనల్‌ స్టాక్‌ ఎక్సేంజీ నిఫ్టీ 95.25 పాయింట్లు లేదా 1.12 శాతం రాణించి 8,586.25 పాయింట్లకు పెరిగింది.
రంగాలు..
             బిఎస్‌ఇలో రంగాల వారిగా బ్యాంకింగ్‌ సూచీ అత్యధికంగా 2.37 శాతం విలువ పెంచుకుంది. ఇదే క్రమంలో వైద్య సూచీ 2.31 శాతం, రియాల్టీ 1.62 శాతం, మౌలిక వసతులు 1.59 శాతం చొప్పున రాణించాయి. మరోవైపు ఐటి సూచీ 1.11 శాతం, టెక్‌ సూచీ 0.5 శాతం చొప్పున తగ్గాయి.
లాభాలు, నష్టాలు
              విలీన అంచనాల్లో సన్‌ఫార్మాస్యూటికల్‌, రాన్‌బాక్సీలు అత్యధికంగా 5.6 శాతం చొప్పున పెరిగాయి. ఇదే క్రమంలో టాటా మోటార్స్‌ 2.65 శాతం, ఎస్‌బిఐఎన్‌ 2.42 శాతం, ఐసిఐసిఐ బ్యాంకు 2.41 శాతం, హిందాల్కో 2.32 శాతం చొప్పున అధిక లాభాలు సాధించిన వాటిలో ముందు వరుసలో ఉన్నాయి. మరోవైపు ఇన్ఫోసిస్‌ 2 శాతం, మారుతి సుజుకి 1.53 శాతం, భెల్‌ 1.34 శాతం, గెయిల్‌ 1.09 శాతం, సిప్లా 0.25 శాతం చొప్పున అధిక నష్టాలు చవి చూసిన వాటిలో టాప్‌లో ఉన్నాయి.
              విత్త సూచీల్లో ఐసిఐసిఐ బ్యాంకు, యాక్సిస్‌ బ్యాంకు, హెచ్‌డిఎఫ్‌సి బ్యాంకు, హెచ్‌డిఎఫ్‌సి షేర్లు 2.2 శాతం వరకు పెరిగాయి. ఎస్‌బిఐ 2.64 శాతం పెరిగి రూ.274.10 వద్ద నమోదయ్యింది. బిఎస్‌ఇలో మిడ్‌క్యాప్‌, స్మాల్‌క్యాప్‌ సూచీలు 1.5 శాతం నుంచి 2.5 శాతం పెరిగాయి. మొత్తంగా మదుపర్ల మద్దతుతో బిఎస్‌ఇలో 2,009 స్టాక్స్‌ లాభాల్లో ముగియగా, మరోవైపు 695 స్టాక్స్‌ నష్టాలను చవి చూశాయి.
వరుస సెలవు
           ఈ వారంలో మార్కెట్లకు రెండు రోజులు సెలవు కావడం కూడా మదుపర్లు కొనుగోళ్లకు మొగ్గు చూపేలా చేశాయి. గురువారం మహావీర్‌ జయంతి, శుక్రవారం గుడ్‌ఫ్రైడే కావడంతో మార్కెట్లు పని చేయవు. శనివారం, ఆదివారం వరుసగా సాధారణ సెలవు కావడం కూడా మార్కెట్లకు మద్దతు లభించింది.
మీ స్నేహితులకు రికమెండ్ చెయ్యండి